Document ID: 32002R1597

Komisjoni määrus (EÜ) nr 1597/2002,
6. september 2002,
millega kehtestatakse nõukogu direktiivi 1999/105/EÜ üksikasjalikud rakenduseeskirjad metsapaljundusmaterjali algmaterjali riiklike loetelude vormi osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1999. aasta direktiivi 1999/105/EÜ metsapaljundusmaterjali turustamise kohta, [1] eriti selle artikli 10 lõiget 3,
ning arvestades järgmist:
(1) Liikmesriik koostab direktiivi 1999/105/EÜ artikli 10 lõike 1 kohaselt oma territooriumil heakskiidetud eri liikide algmaterjali riikliku registri.
(2) Liikmesriik koostab sama direktiivi artikli 10 lõike 2 kohaselt riikliku registri kokkuvõtte riikliku loetelu vormis, mis tuleb taotluse korral teha kättesaadavaks komisjonile ja teistele liikmesriikidele. Riiklik loetelu esitatakse direktiivi 1999/105/EÜ artikli 4 lõike 2 punktis b nimetatud "heakskiidetud üksuse" ja sama direktiivi artikli 2 lõikes 1 täpsustatud iga metsapaljundusmaterjali kategooria jaoks ühise vormi kohaselt. Kategooriate "identifitseeritava lähtekohaga paljundusmaterjal" ja "valitud paljundusmaterjal" puhul on lubatud teha "heakskiidetud üksuse" kokkuvõte ühe lähtepiirkonna põhjal. Loetelus esitatava teabe üksikasjad on kindlaks määratud eespool nimetatud artikli 10 lõikes 2.
(3) Riiklike loetelude nõuetekohase toimimise ja nende võrreldavuse tagamiseks tuleks nende loetelude vorm ühenduse tasandil standardiseerida. See aitab komisjonil avaldada selle direktiivi artikli 11 lõikes 1 nimetatud loetelu pealkirjaga "Ühenduse loetelu metsapaljundusmaterjali tootmiseks heakskiidetud algmaterjali kohta".
(4) Käesoleva määrusega ettenähtud meetmed on kooskõlas alalise põllumajanduse, aianduse ja metsanduse seemnete ja paljundusmaterjali komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Iga liikmesriik koostab direktiivi 1999/105/EÜ artikli 10 lõikes 2 nimetatud riikliku loetelu lisas üksikasjalikult esitatud standardiseeritud vormi kohaselt. Iga liikmesriik esitab taotluse korral komisjonile ja teistele liikmesriikidele loetelu elektroonilise tabeli või andmekoguna.
Artikkel 2
Käesolev määrus jõustub kahekümnendal päeval pärast selle avaldamist Euroopa Ühenduste Teatajas.
Seda kohaldatakse alates 1. jaanuarist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. september 2002

Labels: 12
3
6